SISB มองผลงานครึ่งปีหลังเริ่มฟื้นรับ “โควิด” คลี่คลาย จ่อรับรู้รายได้เปิดภาคเรียนช่วง Q4
SISB มองผลงานครึ่งปีหลังเริ่มฟื้นรับ "โควิด" คลี่คลาย จ่อรับรู้รายได้เปิดภาคเรียนใหม่ช่วง Q4
SISB มองผลงานครึ่งปีหลังเริ่มฟื้นรับ "โควิด" คลี่คลาย จ่อรับรู้รายได้เปิดภาคเรียนใหม่ช่วง Q4
17 ส.ค. 2563

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่าภาพรวมการดำเนินธุรกิจในช่วงครึ่งปีหลังของปี 63 คาดว่าจะมีทิศทางที่ดีกว่าครึ่งปีแรก หลังจากสถานการณ์การแพร่ระบาดไวรัสโควิด-19 ในประเทศไทยผ่อนคลายลงและมีทิศทางที่ดีขึ้นอย่างชัดเจน ทำให้การเรียนการสอนทยอยกลับสู่ภาวะปกติ
โดยเฉพาะในไตรมาส 4/63 จะเป็นช่วงการรับรู้รายได้จากการเปิดปีการศึกษาใหม่เต็มทั้งไตรมาส ซึ่งประเมินว่าจำนวนนักเรียนน่าจะกลับเข้ามาเพิ่มขึ้น ซึ่งปีนี้บริษัทตั้งเป้าหมายจะเพิ่มจำนวนนักเรียนอีก 5% จากสิ้นปี 62 ที่มีจำนวนนักเรียน 2,611 คน โดย ณ สิ้นสุดไตรมาสที่ 2/63 มีจำนวนนักเรียนลดลงไปที่ 2,464 คน
ขณะเดียวกันจะเน้นการบริหารงานโดยการเพิ่มประสิทธิภาพในการบริหารต้นทุนค่าใช้จ่าย แต่ไม่มีนโยบายที่จะลดจำนวนพนักงาน เนื่องจากมองว่าบุคลากรเป็นสิ่งจำเป็นในการช่วยผลักดันองค์กรให้มีการเติบโตอย่างยั่งยืนในอนาคต
“หลังจากที่ภาครัฐได้สั่งปิดโรงเรียนตั้งแต่วันที่ 18 มีนาคม 2563 เพื่อควบคุมการแพร่ระบาดของโควิด-19 ขณะนี้ได้รับอนุญาตให้เปิดโรงเรียนได้ตั้งแต่วันที่ 16 มิถุนายน 2563 ที่ผ่านมาโรงเรียนได้ดำเนินการเรียนการสอบแบบ Online (Home based learning) เต็มตลอดระยะเวลาประมาณ 3 เดือน ทั้งนี้ในช่วงระยะเวลาการปิดโรงเรียนชั่วคราวอยู่ในระหว่างภาคการศึกษาที่ 2 และ ภาคการศึกษาที่ 3 (Term 2 and Term 3)  อย่างไรก็ตามในไตรมาส 2/63 บริษัทยังคงมีผลการดำเนินงานเป็นบวก แม้ว่าจะได้รับผลกระทบจากรายได้ที่ลดลงชั่วคราว”นายยิว ฮอค โคว กล่าว
สำหรับผลการดำเนินงานในไตรมาส 2/63 บริษัทมีรายได้รวม 228.20 ล้านบาท ลดลงจากไตรมาส 1/63 ซึ่งมีรายได้รวม 286.09 ล้านบาท คิดเป็นลดลง 20.2% เนื่องจากการให้ส่วนลดบนค่าธรรมเนียมการศึกษาของ Term 3 และในระหว่างนั้นทำการเรียนการสอนแบบ Online ทำให้รายได้ลดลงชั่วคราวจากค่าอาหารและค่ากิจกรรมหลังเรียน รวมถึงการลดลงของนักเรียนจำนวน 175 คน จากนักเรียนในไตรมาส 1/63 จำนวน 2,639 คน ส่วนใหญ่เป็นการลดลงชั่วคราวจากนักเรียนในระดับชั้นอนุบาลที่ไม่ประสงค์จะลงทะเบียนเรียนแบบ Online
ขณะที่ไตรมาส 2/63 บริษัทมีกำไรสุทธิรวมอยู่ที่ 4.26 ล้านบาท แต่หากไม่นับรวมรายการพิเศษจะมีกำไรสุทธิจำนวน 29.25 ล้านบาท ลดลงจากไตรมาส 1/63 ซึ่งมีกำไรสุทธิ 58.85 ล้านบาท และมีอัตรากำไรสุทธิอยู่ที่ 12.8% และ 20.6% ตามลำดับ
ส่วนงวด 6 เดือนแรกของปีนี้มีกำไรสุทธิ 63.12 ล้านบาท และมีรายได้รวม 514.29 ล้านบาท
ทั้งนี้ ในไตรมาส 2/62 บริษัทบันทึกรายการพิเศษ 24.99 ล้านบาท แบ่งเป็นรายการขาดทุนที่ยังไม่เกิดขึ้นจากเงินลงทุนในตราสารหนี้ของบริษัทที่อยู่ในธุรกิจขนส่งและโลจิสติกส์แห่งหนึ่ง 15.25 ล้านบาท และผลขาดทุนจากการปิดโรงเรียนสาขาเอกมัย จำนวน 9.74 ล้านบาท เนื่องจากบริษัทได้ยุบรวมโรงเรียนสาขาเอกมัยเข้ากับโรงเรียนสาขาประชาอุทิศ หากไม่นับรวมรายการพิเศษ บริษัทฯ มีกำไรสุทธิ (ก่อนรายการพิเศษ) ในงวดไตรมาส 2/63 และ งวด 6 เดือนแรกของ ปี 63 เท่ากับ 29.25 ล้านบาท และ 88.11 ล้านบาท ตามลำดับ
สำหรับสาเหตุการเลิกกิจการของโรงเรียนนานาชาติสิงคโปร์เอกมัย เนื่องจากโรงเรียนนานาชาติสิงคโปร์กรุงเทพ (สาขาประชาอุทิศ) กับโรงเรียนนานาชาติสิงคโปร์เอกมัย (สาขาเอกมัย) ตั้งอยู่ในทำเลที่ใกล้กัน และในช่วงที่ผ่านมา นักเรียนมักจะเลือกเรียนที่สาขาประชาอุทิศมากกว่า โดยโรงเรียนนานาชาติสิงคโปร์เอกมัยทำการเรียนการสอนในปีการศึกษา 2562/2563 เป็นปีสุดท้าย และย้ายนักเรียนที่เหลือทั้งหมดไปยังสาขาอื่นๆ ตั้งแต่ปีการศึกษา 2563/2564 เป็นต้นไป